Timo Salonen (toimittaja)

Timo Antero ”Timpe” Salonen (s. 1973) on suomalainen radiotoimittaja ja juontaja. Salonen on työskennellyt Kiss FM:llä, Music Televisionilla, MTV3:lla ja Yleisradiossa. Kiss FM:n jälkeen Salonen perusti tanssimusiikkiin keskittyneen radiokanava KLF:n, joka toimi vuosina 2005–2011. Vuosina 2019–2020 hän on toiminut juontajana Radio Finlandian Los Amigos -ohjelmassa.

Elämä ja ura
Piikkiöstä kotoisin oleva Salonen kasvoi Seitsemännen päivän adventistiperheessä. Salonen on opiskellut rakennusarkkitehdiksi.

Vuonna 1990 Salonen oli perustamassa Suomen ensimmäisiin teknotapahtumien järjestöihin kuulunutta F-Clefiä. Hän piti samaan aikaan kotiseudullaan piraattiradiota ja toimi dj:nä. 

Vuonna 1995 Salonen juonsi vastaperustetulla radiokanava Kiss FM:llä viikonloppuiltoja. Seuraavana vuonna hänen juontamansa viikonloppujen iltaohjelma Kiss FM:n Sähkökääpiö nousi kuulijaluvuissa ohi viikonloppuiltoja aikaisemmin dominoineen Pertti Salovaaran radioshown. Salonen tuotti radio-ohjelman alla ensimmäiset suomalaiset radio-ohjelman nettisivut. Sivuilla oli myös Suomen ensimmäinen radio-ohjelman chat. 

Vuonna 2001 Salonen siirtyi Kiss FM:n Aamutiimin juontajaksi. Televisiossa hän esiintyi vuonna 2003 pääosassa MTV3:n piilokamerasarjassa Naurupartio.Salosen tähdittämällä Naurupartiolla (MTV3) 700 000 katsojaa.Finnpanel 18.4.2003  Elokuvassa Levottomat 3 Salonen teki sivuroolin radiojuontajana. Vuonna 2004 Suomen Radioiden Liitto valitsi hänet vuoden radiopersoonaksi. 

Kesällä 2005 Salonen perusti elektroniseen tanssimusiikkiin erikoistuneen radiokanava Radio KLF:n. Radioasema toimi lyhytaikaisin luvin 1. syyskuuta 2011 asti. Kanavan toiminta päättyi lyhytaikaisten radiokanavien lupakäytäntöjen kiristyttyä. Samaan aikaan Salonen on tuonut Suomeen ulkomaisia artisteja kuten Scooter, Technotronic, Snap!, DJ SASH! ja Chicane.

Vuoden 2019 alusta Salonen on toiminut Espanjan Aurinkorannikolla kuuluvan Radio Finlandian Los Amigos -ohjelman juontajana.

Rikostapaukset
Vuonna 2004 Salonen irtisanoutui radio Kiss FM:ltä rikosepäilyn vuoksi. Salonen tuomittiin 16. maaliskuuta 2005 Helsingin käräjäoikeudessa puolentoista vuoden ehdottomaan vankeusrangaistukseen kolmesta lapsen seksuaalisesta hyväksikäytöstä ja yhdestä lapseen kohdistuvasta haureudesta. Salonen syyllistyi tekoihin vuosien 1998 ja 2004 välisenä aikana. Tytöt olivat olleet tekohetkellä 13–15-vuotiaita. Salonen valitti tuomiosta. Helsingin hovioikeus piti vankeusrangaistuksen ennallaan 16. helmikuuta 2007 antamassaan tuomiossa mutta yhtenäisti nimikkeet neljäksi lapsen seksuaaliseksi hyväksikäytöksi. Lisäksi Salonen tuomittiin maksamaan uhreille yhteensä 18 000 euron korvaukset. 

Varsinais-Suomen käräjäoikeus tuomitsi 6. lokakuuta 2010 Salosen 50 päivän ehdolliseen vankeuteen ja 425 euron oheissakkoihin törkeästä rattijuopumuksesta, liikenneturvallisuuden vaarantamisesta ja liikenteen häirinnästä sekä kesäkuun 2011 loppuun saakka ulottuvaan ajokieltoon. Rattijuopumus koski sitä, että Salonen oli siirtänyt autoa humalassa. Tuomio liikenteen häirinnästä koski saman vuoden toukokuussa sattunutta tapausta, jossa Salonen oli hypännyt Viking Linen M/S Isabellan 10. kannelta mereen Ruissalon saaren kohdalla Turun edustalla. Tapauksesta oli aiheutunut suurhälytys, minkä vuoksi Salonen joutui maksamaan 398 euron korvaukset Rajavartiolaitokselle. Lisäksi hyppy oli oikeuden mukaan vaarantanut kapealla väylällä kulkeneen toisen aluksen turvallisuuden. Salonen itse selitti hypyn olleen hetken päähänpisto.

Marraskuussa 2010 Salonen joutui syytteeseen osallisuudesta entiseen missiin Jenni Dahlmaniin kohdistuneeseen kiristykseen. Salosen syytteet hylättiin. Toisena syytettynä ollut Dahlmanin entinen miesystävä tuomittiin Varsinais-Suomen käräjäoikeudessa joulukuussa 2010 puolentoista vuoden ehdolliseen vankeuteen sukupuolisiveellisyyttä loukkaavan kuvan levittämisen yrityksestä ja törkeän kiristyksen yrityksestä. Salosta koskeva syyte hylättiin, koska hän oli vain tarjonnut lehdille juttuideaa.

 Lähteet 

Luokka:Suomalaiset radiotoimittajat
Luokka:Vuonna 1973 syntyneet
Luokka:Elävät henkilöt